ОБЩИНА РАДНЕВО, ОБЛАСТ СТАРА ЗАГОРА

**НАРЕДБА**

ЗА РЕД И УСЛОВИЯ ЗА ПОСТАВЯНЕ НА ПРЕМЕСТВАЕМИ СЪОРЪЖЕНИЯ

НА ТЕРИТОРИЯТА НА ОБЩИНА РАДНЕВО

РАЗДЕЛ I

ОБЩИ РАЗПОРЕДБИ

**Чл.1.(1)** Тази наредба определя видовете, предназначението, изискванията към оформлението и поставянето на преместваеми съоръжения, и определя правомощията на отделните звена на Община Раднево, относно реда за тяхното разрешаване.

**(2)** Тази наредба урежда реда за поставяне на преместваеми съоръжения върху терени частна, общинска и държавна собственост.

**Чл.2.(1)** Преместваемо съоръжение, по смисъла на тази наредба, е обект, предназначен за търговски или други обслужващи дейности, който не е трайно свързан с терена и не нарушава целостта на настилката под него. Преместваемите съоръжения са елементи от системата на градското обзавеждане.

**(2)** Преместваеми съоръжения по ал.1 могат да се поставят върху части от тротоари, части от площадни пространства, както и върху свободни площи и имоти, без това да пречи на основното предназначение на терените, върху които се поставят.

**(3)** Преместваеми съоръжения по ал.1 могат да се поставят и върху държавни, общински или частни терени (парцели), върху които не е осъществено предвиденото съгласно ЗРП строителство, до неговото осъществяване.

**(4)** Преместваемите съоръжения се поставят с разрешение на Кмета на Община Раднево при спазване на градоустройствените, архитектурно-художествените, инженерно-техническите и санитарно-хигиенните норми и изисквания за формиране на благоприятна жизнена среда.

**Чл.3.** Не са предмет на тази наредба:

1.Преместваеми съоръжения, разположени в терени, регулационно отредени за пазари и базари.

2.Рекламно-информационни съоръжения, регламентирани с наредба за рекламната дейност на територията на Община Раднево.

3.Временни обекти, съгласно §6 от Предходните и заключителни разпоредби на ППЗТСУ.

РАЗДЕЛ II

ВИДОВЕ ПРЕМЕСТВАЕМИ СЪОРЪЖЕНИЯ

**Чл.4.(1)** По своето предназначение и вид, преместваемите съоръжения могат да бъдат:

1.Обслужващи търговията:

1.1.Павилион.

1.2.Сергия.

1.3.Маса.

1.4.Количка.

1.5.Временна базарна конструкция.

1.6.Слънцезащитно устройство (чадъри, сенници, тенти и др.)

2.Обслужващи транспорта:

2.1.Спирконавес.

2.2.Павилион за продажба на билети за МГТ.

2.3.Контейнерна бензиностанция (газостанция).

3.Обслужващи рекреацията:

3.1.Спортни, атракционни и детски съоръжения.

4.Телефонна кабина.

5.Павилион за охрана (на паркинги и др.)

**(2)** По своя характер преместваемите съоръжения по ал.1 могат да бъдат:

1.     С унифициран дизайн – промишлен продукт, предназначен за серийно производство.

2.     С индивидуален дизайн – предназначен за единично производство, съобразено със спецификата на градската среда.

**Чл.5.** Преместваемите съоръжения, съгласно чл.4, ал.1, т.1 могат да бъдат предназначени само за продажба на стоки и услуги, разрешени от съответните контролни органи.

РАЗДЕЛ IІІ

ИЗИСКВАНИЯ ПРИ ПОСТАВЯНЕ НА ПРЕМЕСТВАЕМИ СЪОРЪЖЕНИЯ

**Чл.6.** На територията на гр.Раднево се разрешава поставянето на преместваеми съоръжения по чл.4, ал.1, т.1 само с унифициран дизайн. По изключение на територията на гр.Раднево се разрешава поставяне на преместваеми съоръжения по чл.4, ал.1, т.1 с индивидуален дизайн след решение на Архитектурно-градоустройствената комисия при Община Раднево.

**Чл.7.** В населените места на територията на Община Раднево се разрешава поставянето на преместваеми съоръжения с индивидуален дизайн.

**Чл.8 (1)** Проектите за преместваеми съоръжения се одобряват от Главния архитект на Община Раднево.

**(2)** Обемът и съдържанието на проектите за преместваеми съоръжения се определят от Главния архитект на Община Раднево.

**(3)** Разрешението за поставяне се издава от Кмета на Община Раднево.

**Чл.9.** Архитектурно-градоустройствената комисия при Община Раднево одобрява проекта за преместваемо съоръжение с унифициран дизайн.

**Чл.10.(1)** Забранява се разполагането на:

1.                          Всички видове преместваеми съоръжения, с изключение на маси, в обслужващите сервитути на инженерните съоръжения.

2.                          Всички видове преместваеми съоръжения, когато закриват входове, витрини, прозорци от партерния етаж от сградите или затрудняват, или възпрепятстват пешеходния поток и обслужването на обектите в тях.

3.                          Всички видове преместваеми съоръжения при дублиране на предлаганите стоки и услуги в група обекти, с оглед редуциране на броя на обектите като цяло, освен ако не се налага от потребностите.

РАЗДЕЛ IV

РЕД ЗА РАЗРЕШАВАНЕ ЗА ПОСТАВЯНЕ НА ПРЕМЕСТВАЕМИ СЪОРЪЖЕНИЯ ВЪРХУ ОБЩИНСКИ ТЕРЕНИ

**Чл.11.(1)**  Преместваеми съоръжения по чл.4 се разполагат върху терени – публична и частна общинска собственост, при спазване на изискванията и ограниченията по настоящата наредба, въз основа на цялостни подробни схуми за разполагане.

**(2)** Схемите по ал.1 се изготвят от отдел “Строителство, контрол и кадастър” и се одобряват от Главния архитект на Община Раднево.

**Чл.12.(1)** Схема за разполагане се изготвя за територията на гр.Раднево върху картен материал в М 1:2000, а за населените места в общината – в М 1:1000. Върху тях се обозначават местата за разполагане на единични съоръжения и зоните за разполагане на групи съоръжения, както и видът на преместваемите съоръжения по чл.4.

**(2)** Подробните схеми за разполагане се изготвят за всяко единично съоръжение, както и за съоръженията разположени в група върху извадка от кадастъра с нанесени подземни съоръжения в М 1:500 – за гр.Раднево, и М 1:1000 – за останалите населени места. На тези схеми се нанасят размерите на преместваемите съоръжения и необходимите отстояния между тях.

**Чл.13.** Цялостната и подробните схеми за разполагане се съгласуват задължително с:

1.     КАТ.

2.     “Далекосъобщения”

3.     “Електроснабдяване”

4.     “ВиК”

**Чл.14.** Отдаването под наем на общински площи за разполагане на преместваемите съоръжения става по реда на Наредбата за реда за придобиване, управление и разпореждане с общинско имущество.

РАЗДЕЛ V

РЕД ЗА РЕЗРЕШАВАНЕ ЗА ПОСТАВЯНЕ НА ПРЕМЕСТВАЕМИ СЪОРЪЖЕНИЯ ВЪРХУ ДЪРЖАВНИ ИМОТИ

**Чл.15.(1)** Преместваеми съоръжения се разполагат върху терени – публична и частна държавна собственост, при спазване изискванията и ограниченията на настоящата наредба, въз основа на подробна схема за разполагане.

**(2)** Схемата по ал.1 се изготвя от инвеститора, съгласувано с ведомството, което стопанисва терена, а за останалите случаи – с Областния управител.

**(3)** Схемата по ал.1 се одобрява от Главния архитект на Община Раднево и се нанася в цялостната схема на съответния район от отдел “Строителство, контрол и кадастър”.

**Чл.16.** Изработването и съгласуването на схемите по чл.15 се извършва по реда на чл.12 и чл.13, а одобряването на проектите и издаването на разрешението за поставяне – съгласно чл.8 от настоящата наредба.

РАЗДЕЛ VI

РЕД ЗА РАЗРЕШАВАНЕ ЗА ПОСТАВЯНЕ НА ПРЕМЕСТВАЕМИ СЪОРЪЖЕНИЯ ВЪРХУ ЧАСТНИ ТЕРЕНИ

**Чл.17.(1)** Преместваеми съоръжения се разполагат върху терени частна собственост, при спазване на изискванията и ограниченията на настоящата наредба, въз основа на указан начин на поставяне от Главния архитект.

**(2)** Издаването на разрешението за поставяне – става съгласно чл.8 от настоящата наредба.

РАЗДЕЛ VII

ВЪТРЕШНО СЛУЖЕБЕН КОНТРОЛ

**Чл.18.** Контролът за законността и правилността на актовете и отказите , издадени по реда на тази наредба от Главния архитект на Община Раднево и от органите на отдел “Строителство, контрол и кадастър”, се упражнява от Кмета на Община Раднево.

**Чл.19.(1)** Преместваемите съоръжения са незаконни подлежат на премахване, когато:

1.са поставени в отклонение от изискванията на настоящата наредба;

2.са поставени без необходимите одобрени проекти и/или без разрешение за поставяне;

3.са поставени в отклонение от одобрените схеми и проекти, както и от издаденото разрешение за поставяне.

**Чл.20.** Премахването на незаконно поставени съоръжения се извършва по следния ред:

1.                        Упълномощени длъжностни лица от отдел “Строителство, контрол и кадастър” съставят констативен акт по образец.

2.                        Въз основа на съставения констативен акт Кметът на Общината издава заповед за доброволно премахване на незаконно поставеното съоръжение на основание чл.44 от ЗТСУ.

3.                        След изтичане на срока за доброволно премахване, заповедта по т.2 се привежда в изпълнение от “БКС”ЕООД – гр.Раднево. Премахването на съоръжението става за сметка на нарушителя, като дължимите суми се събират по реда на Закона за събиране на държавните вземания.

**Чл.21.** За въпроси, неуредени в тази наредба, се прилага ЗАП.

РАЗДЕЛ VIII

АДМИНИСТРАТИВНО НАКАЗАТЕЛНИ РАЗПОРЕДБИ

**Чл.22. (1)** Наказва се с глоба от 50 до 250 лв., ако не подлежи на по-тежко наказание, длъжностно лице, което:

1.     Не изпълни изцяло или частично задълженията, възложени му по тази наредба.

2.     Разпореди или допусне да бъдат извършени монтажни работи или да бъдат поставени преместваеми съоръжения в нарушение /отклонение/ от наредбата.

3.     Съгласува, одобри или утвърди документи в нарушение /отклонение/ от наредбата.

4.     Разреши или допусне да бъдат свързани инженерните мрежи с незаконно поставено преместваемо съоръжение.

**Чл.23.** Наказва се с глоба от 50 до 500 лв., ако не подлежи на по-тежко наказание, този, който:

1.Извършва дейност по поставяне на преместваемо съоръжение, отклонение от настоящата наредба.

2.Не изпълни писмено нареждане на административен орган по реда на тази наредба.

3.Премахне, унищожи или допусне премахване или унищожаване на преместваемо съоръжение без разрешение на компетентните органи.

4.Постави незаконно преместваемо съоръжение и не го напусне слуд като бъде писмено предупреден от административния орган, че извършва незаконна дейност.

5.Не извърши възстановителни работи и не отстрани за своя сметка нанесените повреди вследствие на осъществената от него незаконна дейност.

6.Не изпълни в определен срок заповед по чл.20 за премахване на незаконно поставено преместваемо съоръжение.

**Чл.24.** За други нарушения по тази наредба, ако деянието не подлежи на по-тежко наказание, глобата е от 50 до 500 лв.

**Чл.25.(1)** Наказателните постановления се издават от Кмета на Община Раднево въз основа на констативен акт, установяващ нарушението, съставен от упълномощени длъжностни лица.

**(2)** Установяване на нарушенията и издаването на наказателните постановления се извършва по реда на ЗАНН.

РАЗДЕЛ IХ

ПРЕХОДНИ И ЗАКЛЮЧИТЕЛНИ РАЗПОРЕДБИ

**§ 1.** В тримесечен срок от приемането на настоящата наредба, Главният архитект на Община Раднево да представи актуализирани цялостни и подробни схеми, съгласно чл. 11,12,13.

**§ 2**

**1.** Съществуващите обекти, разрешавани по чл.197 от ЗТСУ, които не са посочени в одобрената схема за разполагане на преместваеми съоръжения, подлежат на премахване в шестмесечен срок на основание чл.4 от ЗТСУ, въз основа  на констативен акт и заповед за премахване, съставени по реда на чл.20 от тази наредба.

**2.** По реда и сроковете на предходните алинеи подлежат на премахване съоръженията, установени в нарушение на чл.10.

**§3.** Тази Наредба е изготвена на основание на чл.120А от ППЗТСУ (ДВ,бр.6 от 06.01.1998г.)

**§4.** Наредбата е приета от Общински съвет с решение №131 от протокол№6 от 28.03.2000 г., изменена с решение №176 от протокол №8 от 27.04. и 10.05.2000 г.